
Parlamentul  României

Camera  Deputaţilor
   Comisia pentru sănătate şi familie      Comisia pentru muncă şi protecţie socială
Bucureşti, 8 martie  2011

      
Bucureşti, 8 martie 2011

          Nr. 28/43  
   
                            Nr. 27/679
RAPORT COMUN
asupra propunerii legislative pentru modificarea şi completarea Legii nr.319/2006 a securităţii şi sănătăţii în muncă (Plx 583/2010)
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 583 din 9 noiembrie 2010, cu dezbaterea pe fond, a propunerii legislative pentru modificarea şi completarea Legii nr.319/2006 a securităţii şi sănătăţii în muncă. Propunerea legislativă a fost respinsă de Senat în şedinţa din 11 octombrie 2010.
La întocmirea prezentului raportului comun Comisia pentru muncă şi protecţie socială  şi Comisia pentru sănătate şi familie au avut în vedere:

· avizul favorabil al Consiliului Legislativ (nr.372/06.04.2010)

· avizul negativ al Comisiei pentru egalitatea de şanse pentru femei şi bărbaţi(nr.37/812/17.11.2010)

· avizul negativ al Comisiei juridice, de disciplină şi imunităţi (nr.31/947/11.11.2010).

· punctul de vedere negativ al Guvernului (nr.1597/21.06.2010).

Propunerea legislativă are ca obiect de reglementare completarea art.30 alin.(1) din Legea securităţii şi sănătăţii în muncă nr.319/2006 cu o nouă literă, în sensul includerii în categoria accidentelor de muncă a îmbolnăvirii sau decesului unei persoane din cauza muncii suplimentare pentru îndeplinirea atribuţiilor de serviciu, în condiţiile în care salariatul nu şi-a exprimat, în prealabil, acordul scris privind prelungirea timpului de muncă, iar posibilitatea muncii suplimentare să fi fost acceptată şi de către sindicat, în contractul colectiv de muncă, acordul angajatului neputând fi considerat valabil mai mult de un an.

Membrii Comisiei pentru muncă şi protecţie socială au dezbătut propunerea legislativă în şedinţa din 16 februarie 2011 şi au hotărât, cu unanimitate de voturi, respingerea  acesteia. La lucrările comisiei au fost prezenţi 28 deputaţi, din totalul de 30 membri ai comisiei. La dezbaterile care au avut loc în şedinţa comisiei din 16 februarie 2011 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale, domnul Nicolae Ivăşchescu, Secretar de Stat şi doamna Anca Pricop, şef serviciu.
Membrii Comisiei pentru sănătate şi familie au dezbătut propunerea legislativă în şedinţa din 1 martie 2011 şi au hotărât, cu 6 voturi pentru, 2 împotrivă şi 3 abţineri, respingerea propunerii legislative. La lucrările comisiei au fost prezenţi 17 deputaţi, din totalul de 17 membri ai comisiei. La dezbateri au participat, în conformitate cu prevederile art.55 din Regulamentul Camerei Deputaţilor, domnul Cristian Anton Irimie, Secretar de Stat în cadrul Ministerului Sănătăţii şi doamna Anca Pricop, şef servicu în cadrul Ministerului Muncii, Familiei şi Protecţiei Sociale.
Membrii Comisiei pentru muncă şi protecţie socială şi ai Comisiei pentru sănătate şi familie propun plenului Camerei Deputaţilor respingerea propunerii legislative pentru modificarea şi completarea Legii nr.319/2006 a securităţii şi sănătăţii în muncă (Plx 583/2010), pentru următoarele argumente:

- declararea ca accident de muncă a îmbolnăvirii sau decesului unei persoane din cauza muncii suplimentare pentru îndeplinirea atribuţiilor de serviciu, dacă acesta nu şi-a exprimat, în prealabil, acordul scris privind prelungirea timpului de muncă nu respectă principiul european, prevăzut de legislaţia în domeniu, potrivit căruia angajatorul are obligaţia de a asigura securitatea şi sănătatea lucrătorilor în toate aspectele legate de muncă;
- Legea nr. 319/2006 prin art.30 califică accident de muncă şi vătămarea violentă a organismului precum şi intoxicaţia acută profesională, care  au loc în timpul procesului de muncă sau în îndeplinirea îndatoririlor de serviciu şi care provoacă incapacitae temporară de muncă de cel puţin 3 zile calendaristice, invaliditate sau deces.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.

